Netavisen Bornholm.nu skrev søndag aften, at en flygtningebolig i Aakirkeby natten til lørdag var udsat for hærværk og citerer en e-mail, som borgmester Winni Grosbøll lørdag sendte til medlemmerne af kommunalbestyrelsen.

– En stor brosten med en seddel med teksten “Red Bornholm” er kastet igennem vinduet. Ingen er blevet ramt, der er kun sket materiel skade, men beboeren er meget berørt af hændelsen,Â skriver borgmesteren i følge Bornholm.nu.

I følge netavisen skulle ugerningen være sket ved den tidligere idrætsbørnehave i Aakirkeby, som nu er ombygget til flygtningeboliger.

Politiet bekræfter

– Jeg kan bekræfte det, der er kommet frem, siger Jan Clausen, vagthavende ved Bornholms Politi søndag morgen.

Jan Clausen oplyser, at politiet natten til lørdag har undersøgt gerningsstedet, og at man lørdag har foretaget forhøring af beboere i området, men har derudover ingen kommentarer.

Mandag vil efterforskerne i følge Jan Clausen fortsætte efterforskningen.

Ingen personer kom noget til ved ugerningen.

Politisk hærværk

Der er angiveligt tale om politisk hærværk, hvilket er noget som myndighederne ser på med stor alvor og som normalt udløser fængselsstraf.

Sager om politisk hærværk skal indberettes til Politiets Efterretningstjeneste.